**Alternanță**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din aberanta întrupare de vis în vise – disipat

în punctiforme alternanţe, dând semn că timpu-i alterat –

se-ntinde vălul iluzoriu ce ne cuprinde, rând pe rând,

acreditare către timpul ce va să vie mai curând.

Curbată, vremea se înclină spre listele de acatist,

şi-şi pendulează inerţia ca ochiul veşniciei, trist,

cum unitatea de măsură, reverberată de ecou,

pe terezie ne împarte: atâta vechi, atâta nou.

În fuga către infraroşu, rărite, golurile mor:

atâta alb, atâta negru, atât rotundul bicolor,

că manifesta detaşare a gândului rămas lucid,

se profilează ca o umbră pe pleoapele ce se închid.

Şi când chemarea tăinuită, prin vreme îşi găseşte loc,

Ispita nu mai e ispită; Norocul nu mai e noroc!

(Din vol: "Printre silabe", Târgoviște, 2011)